И лэжьэкIэм къыхуихьа пщIэ
РСФСР-м щIыхь зиIэ, УФ-м и цIыхубэ артисткэ, театрымрэ киномрэ я актрисэ, роль куэд урысей киноми театр зэхуэмыдэхэми щызыгъэзэщIа, цIыхубз роль мынэхъыщхьэу ищIахэм ящыщу («Небеса обетованные», «Изображая жертву» лэжьыгъэхэм) нэхъыфIу къалъытахэм къыпэкIуэу «Ника» саугъэтыр тIэу къызрата бзылъхугъэ цIэрыIуэ АхъуэджакIуэ Лие Мэжид и пхъур илъэс 80 ирикъуащ.
«АхъуэджакIуэ» адыгэ пщы лъэпкъым къыхэкIа хъыджэбз цIыкIур 1938 гъэм бадзэуэгъуэм и 9-м Украинэм хыхьэ Днепропетровск къалэм къыщалъхуащ. Ар къыщыхъуащ Адыгэ Республикэм и Мейкъуапэ къалэм. Абы и адэ-анэр гъуазджэм и лэжьакIуэт: и адэ Мэжид Сэлихь и къуэр Адыгэ драмэ театрым и къызэгъэпэщакIуэт икIи и режиссёр нэхъыщхьэт, и анэ Юлие Александр и пхъур а IуэхущIапIэм и актрисэт. Фигу къэдгъэкIыжынщи, «Старые клячи» фильмым хэт зэадэзэпхъум я ролхэр зыгъэзэщIар Мэжидрэ Лиерэщ. Иужьрей илъэсхэм Лие и адэр нэф хъуауэ псэуащ. И анэ Юлие жьэн уз пкърытти, и щхьэгъусэри ицIэлат. Ахэр хьэлъэ щыхъум, Лие цIыкIу Сталиным письмо хуитхауэ щытащ, къыдэIэпыкъуну елъэIуу. Зыхуэгъэзам тхыгъэр Iэрыхьар фIэщщIыгъуейщ, ауэ хущхъуэ гъуэтыгъуейхэр къратат.
ГъущI цIуугъэнэхэмрэ дыщэмрэ ехьэлIауэ Москва дэт институтым 1956 гъэм Лие щIэтIысхьэри, зы илъэсрэ ныкъуэкIэ щеджащ. ИтIанэ Луначарский А. В. и цIэр зезыхьэ ГИТИС-р къиухащ (1962 гъэм). 1961 гъэм щыщIэдзауэ Москва ТЮЗ-м щылэжьащ. «Современник» театрым 1977 гъэм щегъэжьауэ щыIащ. И япэ лэжьыгъэ нэхъ ин дыдэхэм щыщщ Виктюк Роман игъэувауэ щыта «Квартира Коломбины» спектаклыр. Режиссёрым Лие къритат зэуэ роль нэхъыщхьиплI.
Сценэм АхъуэджакIуэм щигъэзэщIащ роль зэхуэмыдэ Iэджэ. И зэфIэкI псор утыку кърихьэн мурадкIэ, ар 1990 гъэхэм икухэм уней театрым кIуащ. Колядэ Николай и пьесэм къытращIыкIа «Персидская сирень» спектаклым (режиссёрыр Мильграм Борисщ) ехъулIэныгъэшхуэ иIауэ щытащ. Театрым щыщылэжьа илъэсхэм абы сценэм «къыщипсэуащ» образ зэмылIэужьыгъуэ куэд. Апхуэдэщ, псалъэм папщIэ, Драгунский Виктор и «Денисинские рассказы», Думбадзе Николай и «Я, бабушка, Илико и Илларион», Михалков Сергей и «Дорогой мальчик», Рощин Михаил и «Эшелон» пьесэхэм къытращIыкIахэр, нэгъуэщIхэри.
«Селестина» спектаклым 2012 гъэм щыджэгуу, Лие джалэри и Iэр икъутауэ, и дзажэри чауэ щытащ. Абы къыхэкIыу «Современник» театрым ар зыхэт спектакль псори гъэлъэгъуэныр зэпигъэуауэ, гастролхэри къигъэувыIауэ зэрыщытар. Ар щIыжытIэр Лие нэгъуэщIкIэ зэрыпхузэмыхъуэкIырщ.
1973 гъэм щыщIэдзауэ кином хэтщ АхъуэджакIуэ Лие. Ар япэ зыхэта «Ищу человека» фильмым Варнэ, Локарнэ къалэхэм щекIуэкIа дунейпсо кинофестивалхэм саугъэтхэр къыщыхуагъэфэщащ. Абы къыкIэлъыкIуащ «Ирония судьбы, или С лёгким паром!» (Таня и ролыр), «Москва слезам не верит» (Ольгэ Павловнэ), «Гараж» (Малаевэ), «Сукины дети» (Нанайцевэ), «Странное Рождество» (Люся), нэгъуэщI Iэджи. ЖыпIэнурамэ, АхъуэджакIуэм и лэжьыгъэр зэи зэпыуакъым, 1981 гъэм ар фильми 6-м хэтащ,1983, 1984, 1986 гъэхэм псоми лэжьыгъэ щырыщ щиIащ, 2007 гъэм — 5! Иужьрей ролыр абы «Кроткая» фильмым щигъэзэщIащ 2017 гъэм.
И роль нэхъыфIхэм ящыщщ «Двадцать дней без войны» фильмым щигъэзэщIа роль цIыкIур. ЦIыхубэм фIыуэ актрисэр щилъэгъуар, ар гукъинэж щыщыхъуар Рязанов Эльдар и фильмхэм щыджэгуа иужьщ. 1991 гъэм «Советский экран» журналым иригъэкIуэкIа IэIэтым ипкъ иткIэ, АхъуэджакIуэр илъэсым и актрисэу къалъытат.
Лие хуэжыджэрщ жылагъуэ лэжьыгъэм, «Современник» театрым и труппэм хэтщ, зыми емыщхь и джэгукIэ гъэщIэгъуэнымкIэ цIыхухэм я гукъыдэжыр къиIэту.
Зэман зэхуэмыдэхэм ар я щхьэгъусэу щытащ Театр ЦIыкIум и актер Носик Валерий, сурэтыщI Кочейшвили Борис, 2001 гъэм Москва щыпсэу сурэттех Персиянинов Владимир дэкIуащ. Лие и илъэс 80-р, сыт щыгъуи хуэдэу, щэху цIыкIуу, и щхьэгъусэм щIыгъуу я дачэм щигъэлъэпIащ.
ИСТЭПАН Залинэ.
